b'\n_START_ARTICLE_\nNitroguanidinas\n_START_PARAGRAPH_\nNitroguanidinas (angl. nitroguanidine)\xc2\xa0\xe2\x80\x93 nedegus azoto cheminis junginys CH\xe2\x82\x84N\xe2\x82\x84O\xe2\x82\x82, naudojamas kaip labai nejautri sprogstamoji med\xc5\xbeiaga. Tai bespalv\xc4\x97 kristali\xc5\xa1ka med\xc5\xbeiaga, besilydanti +232\xc2\xa0\xc2\xb0C ir skylanti +250\xc2\xa0\xc2\xb0C temperat\xc5\xabroje. Detonacijos greitis priklauso nuo tankio, pvz., 3670 m/s kai tankis 0,9 g/cm\xc2\xb3, bet 8100 m/s, kai tankis 1,7 g/cm\xc2\xb3.\n_START_SECTION_\nGamyba\n_START_PARAGRAPH_\nNitroguanidin\xc4\x85 gamindavo i\xc5\xa1 guanino, kuris nat\xc5\xabraliai aptinkamas pauk\xc5\xa1\xc4\x8di\xc5\xb3 i\xc5\xa1matose. Daug jo b\xc5\xabna \xc5\xa1ik\xc5\xa1nosparni\xc5\xb3 guane. I\xc5\xa1 i\xc5\xa1mat\xc5\xb3 i\xc5\xa1skirt\xc4\x85 guanin\xc4\x85 oksiduodavo iki guanidino, kur\xc4\xaf nitrinant gaunamas nitroguaninas. Detalus pramoninis nitroguanino sintez\xc4\x97s procesas laikomas komercine paslaptimi, tod\xc4\x97l vie\xc5\xa1ai neskelbiamas. Laboratorijose nitroguaninas sintetinamas sujungiant sulfamo r\xc5\xabg\xc5\xa1t\xc4\xaf ir \xc5\xa1lapal\xc4\x85 \xc4\xaf guanidino sulfat\xc4\x85, kuris nitrinamas iki nitroguanidino susidarymo.\n_START_SECTION_\nSprogstamosios med\xc5\xbeiagos\n_START_PARAGRAPH_\nNitroguanidinas naudojamas kaip sprogstamoji med\xc5\xbeiaga, da\xc5\xbeniausiai\xc2\xa0\xe2\x80\x93 kaip komponentas \xe2\x80\x9etrigubuose\xe2\x80\x9c (angl. triple-base) bed\xc5\xabmiuose parakuose (paprastai naudojamuose didelio kalibro laiv\xc5\xb3 patrank\xc5\xb3 ir tankini\xc5\xb3 patrank\xc5\xb3 \xc5\xa1oviniuose). Nitroguanidinas suma\xc5\xbeina \xc5\xa1ovini\xc5\xb3 parak\xc5\xb3 vamzd\xc5\xbeio liepsn\xc4\x85 ir liepsnos temperat\xc5\xabr\xc4\x85, bet nema\xc5\xbeina parako duj\xc5\xb3 sl\xc4\x97gio, tod\xc4\x97l naudojami didelio kalibro artilerijoje, kur vamzd\xc5\xbeio vidin\xc4\x97 erozija ir vamzd\xc5\xbeio liepsna labai svarbios.\n_START_SECTION_\nPesticidai\n_START_PARAGRAPH_\nNitroguanidinas ir jo dariniai naudojami kaip insekticidai, veikimu artimi nikotinui. Nitroguanidino dariniai yra dinotefuranas, imidaklopridas (imidacloprid), klotianidinas (clothianidin) ir tiametoksamas (thiamethoxam).\n_START_SECTION_\nBiochemija\n_START_PARAGRAPH_\nNitroguanidinas naudojamas mutagenas bakterij\xc5\xb3 mutacijoms gauti biosintez\xc4\x97s tyrimuose.'